Henning Kloumann

høyre|miniatyr|Kraftstasjon Svælgfos I
Henning Kloumann (født 27. september 1860, død 18. november 1941) var en norsk arkitekt.

 Familie 
Henning M.C. Klouman(n) var sønnesønn av Hans Henrik Gerhard Klouman (1762–1838), forvalter ved Feiring jernverk og Hadeland glassverk. Han var sønn av Henning Jacob Kierulf Klouman (1810–1876), forstander ved Chr Augusts Minde (Mangelsgården).

Han var gift med Ragna Røer (født 1866), og far til Marie «Lillemor» Klouman (født 1895).

Selv skrev han sitt navn som Henning Klouman, iallfall i senere år.

Arkitekten skrev i 1935 ned sine erindringer fra barndomstiden i Mangelsgården.Informasjon fra Fredrik Klouman (2017).

 Studier og karriere 
Kloumann ble uteksaminert fra Den kongelige tegneskole i Kristiania i 1882. Deretter fikk han ansettelse som assistent hos arkitekt Jacob Wilhelm Nordan. Så dro han til England for å arbeide for arkitekten John Alder, i 1886 var han byggeleder og detaljtegner for The Punshon Memorial Methodist Church i Bournemouth.

1888–1901 arbeidet han med vedlikeholdsoppgaver for Stadskonduktøren i Kristiania, og som assistant for arkitekt Holm Munthe. Samtidig utførte han en del selvstendige arkitektoppdrag. I årene 1901–1904 var han ansatt ved skolebygningskontoret i Kristiania.

I 1904–1918 var Kloumann igjen ansvarlig for kommunale vedlikeholdsoppgaver, men perioden var mer preget av private oppdrag, spesielt for Norsk Hydro og Sam Eyde: Villa for Sam Eyde, Norsk Hydros administrasjonsbygning på Notodden, Svelgfoss I kraftstasjon, og Lien kraftstasjon. Svelgfoss I kraftstasjon (ferdig 1907) var sentral i starten av Norsk Hydro, og var da det største vannkraftverket i Europa.

Byggingen av Svelgfoss kraftstasjon ble for øvrig utført av slektningen ingeniør Sigurd Kloumann (1879–1953), på den tid Sam Eydes høyre hånd, senere kjent for starten av norsk aluminiumsindustri.

Fra 1919 ledet arkitekt Kloumann Norsk Husbyggingskompani AS på Hamar.

Hans mest omfattende prosjekt i 1920-årene var nok Tåsen Haveby, oppført 1922-23.

I folketellingen for Kristiania i år 1900 er Kloumann oppført som afdelingschef ved Kristiania Bygningsvæsen. Og i folketellingen 1910 er «Henning Clouman» registrert som afdelingsarkitekt i Kristiania kommune.

 Svalbard 
Kloumann ble engasjert av Store Norske Spitsbergen Kulkompani til å tegne flere bygninger på Svalbard.

 Arbeider (utvalg) 
 1903: Nytt bygg i tilknytning til Gamlebyen skole, Egedes gt 3. Hovedbygget er fra 1881 (arkitekt: Nestor Georgius Thomassen, da skolen åpnet under navnet Oslo skole).
 1905: Villa for Sam Eyde i Thorleif Haugs vei 14
 1906: Notodden-Admini, Norsk Hydro-Elektrisk Kvælstofaktieselskabs første administrasjonbygg. Fredet i 2015.
 1905–1907: Kraftverket «Svelgfoss I», Notodden
 1909–1911: Lienfoss kraftstasjon
 1922–1923: Tåsen Haveby, Oslo
 1921: Vår Frelsers kirke, Longyearbyen (brent ned under 2. verdenskrig)
 Messebygning og arbeiderboliger, Svalbard
 Radioanlegg, Bjørnøya

 Kuriosa 
Som syttenåring var Henning Kloumann turkamerat av Edvard Munch. De to kjente hverandre fra den tekniske skolen, og var naboer i Fossveien. Kloumann var tre år eldre enn Munch, men de ble etter hvert omgangsvenner.

Vennskapet er også dokumentert i et manuskript fra Kloumanns hånd som oppbevares i Munchmuseets bibliotek, og som ble publisert i ukebladet «Urd» i 1946. Det eksisterer også korrespondanse mellom Kloumann og Munch, samt flere brever der Munch omtaler Kloumann overfor andre.

 Referanser 

Kategori:Norske arkitekter